钦定古今图书集成/明伦汇编/氏族典/第258卷 > 王思远
## 钦定古今图书集成/明伦汇编/氏族典/第258卷 > 王思远

按《南齐书王思远传》：“思远，琅邪临沂人，尚书令晏从
弟也。少无仕心。宋建平王景素辟为南徐州主簿，除
晋熙王抚军行参军，安成王车骑参军。建元初，为长
沙王后军主簿、尚书殿中郎，出补竟陵王征北记室
参军，府迁司徒，仍为录事参军，迁太子舍人。文惠太
子与竟陵王子良素好士，并蒙赏接。出为建安内史”，
除中书郎、大司马谘议。邵陵王子贞为吴郡，世祖除
思远为吴郡丞，以本官行郡事，论者以为得人。以疾
解职，还为司徒谘议参军，领录事，转黄门郎，出为使
持节、都督广交越三州诸军事、宁朔将军、平越中郎
将、广州刺史。高宗辅政，不之任，仍迁御史中丞。建武
中，迁吏部郎，上表固让，改授司徒左长史，迁为侍中，
掌优策及起居注。永元二年，迁度支尚书，未拜，卒，年
四十九，谥“贞子。”